KIRJALLINEN KYSYMYS P-0624/03

esittäjä(t): Robert Evans (PSE) komissiolle

(25. helmikuuta 2003)

Aihe: Vakuutusten yhdistäminen ja asetus (ETY) N:o 1408/71

Onko komissio tietoinen siitä, että Saksassa 1990-luvulla käyttöön otettu vapaaehtoisiin maksuihin perustuva järjestelmä johtaa monien EU:n kansalaisten kannalta kielteiseen tilanteeseen? Järjestelmällä rahoitetaan vakuutus kaudeksi (vuodesta 1939 eteenpäin), joka on usein katettu jo muiden maiden vakuutuksilla.

Eräs äänestäjistäni tuli Yhdistyneeseen kuningaskuntaan 1940 luvulla ja on asunut maassa viimeiset kuusikymmentä vuotta. Hän ei ollut alunperin oikeutettu saksalaiseen eläkkeeseen, vaikka olikin maksanut vakuutusmaksuja kolmen vuoden ajan harjoittelijana ollessaan (19361939). Kun Saksan lakia muutettiin 1990-luvulla, hän suoritti vapaaehtoisen maksun Saksan viranomaisille vuonna 1996 ja hankki siten oikeuden eläkkeeseen.

Hyvitysten päällekkäisyys ja Yhdistyneen kuningaskunnan vakuutuksen varhaisempi ajankohta johtivat kuitenkin siihen, että Saksan valtiolta saatavat maksut ovat vähäisempiä kuin mitä muussa tapauksessa olisi voinut odottaa.

Kumpikin maa noudattaa ilmeisesti EU:n nykyisiä säännöksiä (asetus (ETY) N:o 1408/71(1) ja täytäntöönpanoasetuksen (ETY) N:o 574/72(2) 15 artikla) ja tilanteesta aiheutuu menetyksiä äänestäjäni tapaisille kansalaisille.

Onko komissio tietoinen tästä valitettavasta tilanteesta ja onko asian ratkaisemiseksi jo tehty suunnitelmia?

(1) EYVL L 149, 5.7.1971, s. 2.

(2) EYVL L 74, 27.3.1972, s. 1.

Anna Diamantopouloun komission puolesta antama vastaus

(24. huhtikuuta 2003)

Asetukset (ETY) N:o 1408/71(1) ja (ETY) N:o 574/72(2) eivät yhtenäistä vaan yhteensovittavat jäsenvaltioiden sosiaaliturvajärjestelmiä niin, että jäsenvaltioille jää toimivalta päättää järjestelmiensä yksityiskohdista. Vaikka asetuksessa (ETY) N:o 1408/71 säädetään, että henkilön ei tarvitse maksaa sosiaaliturvamaksuja samaan aikaan kahdessa eri jäsenvaltiossa, siinä säädetään myös, että hän voi ottaa vapaaehtoisen eläkevakuutuksen toisessa jäsenvaltiossa, vaikka hänellä jo olisi pakollinen eläkevakuutus yhdessä jäsenvaltiossa. Tämän edellytyksenä on se, että toisen jäsenvaltion lainsäädäntö sallii tällaisen päällekkäisyyden. Saksan lainsäädännön mukaan henkilö voi liittyä vapaaehtoiseen vakuutusjärjestelmään, jos hän on aiemmin suorittanut pakollisia tai vapaaehtoisia maksuja kyseisessä järjestelmässä. Komission tiedossa ei ole, että Saksan lainsäädäntöön olisi tässä suhteessa tehty muutoksia 1990-luvulla.

Vapaaehtoiset eläkemaksut eivät mene hukkaan, vaikka ne menisivätkin päällekkäin toisessa jäsenvaltiossa suoritettujen pakollisten eläkemaksujen kanssa. Itse asiassa kaikkien niiden maiden sosiaaliturvalaitosten, joissa siirtotyöläinen on ollut vakuutettuna, on laskettava kansaneläke ja suhteutettu eläke, verrattava niitä toisiinsa ja maksettava siirtotyöläiselle hänen kannaltaan edullisin summa.

Kansaneläke lasketaan vain kansallisten sääntöjen ja kyseisessä maassa täyttyneiden vakuutuskausien perusteella. Koska laskelmassa otetaan huomioon täyttyneet vapaaehtoisen vakuutuksen kaudet, ne ainakin periaatteessa kasvattavat kansaneläkkeen määrää.

Ennen suhteellisen eläkkeen määrittämistä on laskettava teoreettinen eläkemäärä. Siihen kuuluu henkilön koko työura siten, että ulkomailla täyttyneet vakuutuskaudet lasketaan myös kyseisessä maassa täyttyneiksi. Päällekkäiset kaudet lasketaan vain kerran, mikä onkin ainoa seikka, jonka perusteella asetuksen (ETY) N:o 574/72 15 artiklassa edellytetään, että yhdessä jäsenvaltiossa täyttyneet pakollisen vakuutuksen kaudet asetetaan etusijalle toisessa jäsenvaltiossa täyttyneisiin vapaaehtoisen vakuutuksen kausiin nähden. Suhteutettu eläke lasketaan niin, että teoreettinen määrä kerrotaan murtoluvulla, jonka osoittaja perustuu maassa suoritettujen työkausien yhteenlaskettuun kestoon ja nimittäjä kaikkiin teoreettisen määrän laskemisessa huomioon otettuihin kausiin.

Koska mainitut säännökset takaavat sen, että vapaaehtoiset eläkemaksut eivät mene hukkaan, komissio ihmettelee, miksi arvoisan parlamentin jäsenen mainitsema äänestäjä saisi vapaaehtoisten eläkemaksujen takia normaalia pienemmän eläkkeen Saksassa. Jos kysyjällä on tarkempia tietoja tapauksesta, hän voi toimittaa ne komissiolle sen yksiköiden tutkittaviksi.

(1) Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä.

(2) Neuvoston asetus (ETY) N:o 574/72, annettu 21 päivänä maaliskuuta 1972, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä annetun asetuksen (ETY) N:o 1408/71 täytäntöönpanomenettelystä.